Tom Cleverley

Thomas William "Tom" Cleverley (s. 12. elokuuta 1989 Basingstoke) on englantilainen jalkapallovalmentaja ja entinen keskikenttäpelaaja. Kesäkuusta 2025 lähtien hän on toiminut Plymouth Argylen päävalmentajana.

 Seurajoukkueura 
Cleverley siirtyi Manchester Unitedin alle 18-vuotiaiden joukkueesta seuran edustusjoukkueeseen kesällä 2008. Kevätkauden 2009 hän oli lainasopimuksella Ykkösliigassa pelanneessa Leicesterissä, jossa teki 15 ottelussa kaksi maalia. Seuraavan kauden hän vietti lainalla Watfordissa tehden 33 Mestaruussarjan ottelussa 11 maalia. Kaudella 2010–2011 hän oli lainalla Valioliigan Wiganissa. Ensimmäisen valioliigaottelunsa hän pelasi Sunderlandia vastaan syyskuussa 2010 ja ensimmäisen pääsarjamaalinsa hän teki West Hamia vastaan saman vuoden marraskuussa. Hän pelasi Wiganissa kaikkiaan 25 valioliigaottelua ja teki neljä maalia.

Cleverley debytoi Manchester Unitedin ykkösjoukkueessa voittoisassa FA Community Shield -ottelussa elokuussa 2011. Ensimmäisen valioliigaottelunsa Unitedissa hän pelasi West Bromwichia vastaan kauden avauskierroksella. Ensimmäisen europelinsä hän pelasi Eurooppa-liigassa AFC Ajaxia vastaan helmikuussa 2012. Hän oli suurimman osan kaudesta sivussa jalkavammojen vuoksi ja pelasi kaikkiaan vain kymmenen valioliigaottelua.

Cleverley pelasi Unitedin mestaruuteen päättyneellä kaudella 2012–2013 kaikkiaan 22 valioliigaottelua, joissa teki kaksi maalia. Ensimmäisen Mestarien liigan ottelunsa hän pelasi CFR Cluj'ta vastaan lokakuussa 2012. Hän pelasi kauden aikana yhteensä viisi Mestarien liigan ottelua. Elokuussa 2013 hän voitti toistamiseen Community Shieldin. Hän pelasi kaudella 2013–2014 kaikkiaan 22 valioliigaottelua ja neljä ottelua Mestarien liigassa. Elokuussa 2014 hän pelasi viimeisen ottelunsa Unitedissa valioliigapelissä Sunderlandia vastaan.

Cleverley siirtyi syyskuun 2014 alussa loppukaudeksi lainalle Aston Villaan. Hän pelasi seurassa 31 valioliigaottelua, joissa teki kolme maalia. FA Cupissa hän pelasi kaikki Villan kuusi ottelua mukaan lukien tappiollisen loppuottelun Arsenalia vastaan.

Cleverley siirtyi ilmaissiirrolla Valioliigan Evertoniin kesällä 2015. Hän oli heti syksyllä lähes kaksi kuukautta sivussa jalkavamman vuoksi. Hän pelasi kaudella 2015–2016 kaikkiaan 22 valioliigaottelua, joissa teki kaksi maalia. FA Cupissa ja liigacupissa hän pelasi tappiollisissa välieräotteluissa.

Vuonna 2017 Cleverley siirtyi Watfordiin aluksi lainalle, ja maaliskuussa hän solmi Watfordin kanssa pysyvän viisivuotisen sopimuksen. Cleverley pelasi Watfordissa vuosina 2017–2023 yhteensä 137 sarjaottelua Valioliigassa ja Mestaruussarjassa, joissa hän teki kahdeksan maalia.

Heinäkuussa 2023 Cleverley ilmoitti joutuvansa lopettamaan pelaajauransa loukkaantumisten vuoksi.

 Maajoukkueura 
Cleverley pelasi Englannin alle 21-vuotiaiden maajoukkueessa kaksi ottelua ikäluokan EM-kilpailuissa 2011. Hän pelasi kaikki neljä ottelua Britannian joukkueessa Lontoon olympialaisissa 2012.

Ensimmäisen ottelunsa Englannin A-maajoukkueessa Cleverley pelasi ystävyysottelussa Italiaa vastaan elokuussa 2012. Ensimmäisen arvokilpailujen karsintaottelunsa hän pelasi MM-karsintaottelussa Moldovaa vastaan saman vuoden syyskuussa. Hän pelasi kaikkiaan 13 maaottelua, joista seitsemän MM-karsintaotteluja. Viimeisimmän maaottelunsa hän pelasi marraskuussa 2013 ja maajoukkueringissä hän oli viimeisen kerran kesäkuussa 2015.

 Ura valmentajana 
Cleverleyn valmentajaura alkoi heti pelaajauransa päättymisen jälkeen kesällä 2023, kun hänestä tuli Watfordin alle 18-vuotiaiden juniorijoukkueen päävalmentaja. Maaliskuussa 2024 Cleverley nousi Watfordin edustusjoukkueen väliaikaiseksi päävalmentajaksi ja kuukautta myöhemmin hänestä tuli Watfordin vakituinen päävalmentaja. Kaudella 2024–2025 Watford sijoittui Cleverleyn alaisuudessa Mestaruussarjassa sijalle 14 ja hänet erotettiin kauden päätteeksi tehtävästään. Yhteensä Watford pelasi hänen alaisuudessaan 60 ottelua, joista se voitti 20, pelasi tasan 14 ja hävisi 26 ottelua.

Kesäkuussa 2025 Cleverley nimitettiin Ykkösliigaan edellisen kauden päätteeksi pudonneen Plymouth Argylen päävalmentajaksi kolmivuotisella sopimuksella.

 Lähteet 

Luokka:Englantilaiset jalkapalloilijat
Luokka:Englantilaiset jalkapallovalmentajat
Luokka:Vuonna 1989 syntyneet
Luokka:Elävät henkilöt